Valvontakamera paljasti, miten 50000 € timanttisormus katosi Stockmannilla: ”Jos jotakuta alkaa nyt poltella...”

Poliisi huomauttaa, että mahdollisesti sormuksen ottanut voi palauttaa sen poliisille myös anonyymisti.

Poliisi tiedotti perjantai-iltana etsivänsä arvokasta timanttisormusta, joka katosi Tampereella.

Ilta-Sanomille poliisi kertoi, että alun perin rikosilmoituksessa ilmoitettiin jonkun varastaneen sormuksen alle nelikymppisen naisen kassista. Myöhemmin valvontakameran nauhoilta on selvinnyt, että asianomistajan kanssa Stockmannilla ollut päiväkoti-ikäinen lapsi avaa äitinsä laukun ja ottaa pienen nyytin laukusta.

– Hän on vain niin kovin pieni lapsi, ettei hän ilmeisesti ymmärrä tekojaan. Hän ottaa ilmeisesti juuri tämän pinkin kangaspussukan ja sitten se hukkuu jonnekin, rikoskomisario Ossi Kaario kertoo.

Valvontakameran nauhan perusteella pikkupoika otti sormuksen laukusta noin kello 15.45. Poliisi epäilee, että sormus on pudonnut pojan kädestä Stockmannin lattialle.

– Jos joku on ottanut sen itselleen, kyseessä voi olla törkeä kavallus. Mutta on mahdollista, että sormus voi olla jossain hyllyn alla vieläkin, Kaario sanoo.

Poliisi huomauttaa, että mahdollisesti sormuksen ottanut voi palauttaa sen poliisille myös anonyymisti.

– Jos jotakuta alkaa tämä nyt poltella. Korun äidille on tärkeintä saada se takaisin, koska sille ei ole erikseen vakuutusta.

Noin 50 000 euron arvoinen timanttisormus on valkokultainen ja siinä on kolmen karaatin timantti. Koru oli katoamishetkellä pienessä pinkin värisessä kangaspussissa. Korussa ei ole kaiverrusta, mutta timantissa on yksilöivä numerosarja, jolla se voidaan tunnistaa.

Asiasta jotain tietäviä pyydetään ilmoittamaan tietonsa poliisin puhelinvastaajaan, 0800 90022 tai sähköpostilla vihjeet.pirkanmaa@poliisi.fi. Sormusta hallussaan pitävää kehotetaan toimittamaan sormus poliisille.